พรรคกรรมกรชาติสังคมนิยมเยอรมัน

"นาซี" เปลี่ยนทางมาที่นี่ สำหรับความหมายอื่น ดูที่ นาซี (แก้ความกำกวม)
| พรรคกรรมกรชาติสังคมนิยมเยอรมัน Nationalsozialistische Deutsche Arbeiterpartei |
| --- | --- |
ตราพรรคกรรมกรชาติสังคมนิยมเยอรมัน
ฟือเรอร์: อันโทน เดร็คส์เลอร์ (1920–1921) อดอล์ฟ ฮิตเลอร์ (1921–1945) มาร์ติน บอร์มันน์ (1945)
ผู้ก่อตั้ง: อันโทน เดร็คส์เลอร์
คำขวัญ: "Ein Volk, ein Reich, ein Führer" ("หนึ่งชน, หนึ่งไรช์, หนึ่งฟือเรอร์") (ไม่เป็นทางการ)
ก่อตั้ง: 24 กุมภาพันธ์ ค.ศ. 1920 (1920-02-24)
ถูกยุบ: 10 ตุลาคม ค.ศ. 1945 (1945-10)
ก่อนหน้า: พรรคกรรมกรเยอรมัน
ที่ทำการ: ทำเนียบน้ำตาล มิวนิก เยอรมนี
หนังสือพิมพ์: เฟิลคีเชอร์เบโอบัคเทอร์
ฝ่ายนักเรียนนักศึกษา: สันนิบาตนักเรียนชาติสังคมนิยมเยอรมัน
ฝ่ายเยาวชน: ยุวชนฮิตเลอร์
ฝ่ายทหาร: ชตวร์มอัพไทลุง ชุทซ์ชตัฟเฟิล
ส่วนกีฬา: สันนิบาติชาติสังคมนิยมแห่งไรซ์สำหรับการออกกำลังทางกายภาพ
ฝ่ายสตรี: สันนิบาตสตรีชาติสังคมนิยม
สมาชิกภาพ: น้อยกว่า 60 คน (1920) 8.5 ล้านคน (1945)
อุดมการณ์: นาซี
จุดยืน: ขวาจัด
สี: สีดำ, สีขาว, สีแดง  สีน้ำตาล
เพลง: "ฮอสท์-เว็สเซิล-ลีท" "เพลงฮอสท์เว็สเซิลลีท"
ธงประจำพรรค

การเมืองเยอรมนี   รายชื่อพรรคการเมือง การเลือกตั้ง
พรรคนาซี (อังกฤษ: Nazi Party) มีชื่ออย่างเป็นทางการว่า พรรคกรรมกรชาติสังคมนิยมเยอรมัน  (เยอรมัน: Nationalsozialistische Deutsche Arbeiterpartei, ย่อ: NSDAP) เป็นพรรคการเมืองฝ่ายขวาจัด ซึ่งดำรงคงอยู่ในประเทศเยอรมนี ระหว่างปี ค.ศ. 1920 และ ค.ศ. 1945 ซึ่งได้สร้างและให้การสนับสนุนอุดมการณ์ชาติสังคมนิยม เดิมคือพรรคกรรมกรเยอรมัน ซึ่งดำรงคงอยู่ตั้งแต่ปี ค.ศ. 1919 ถึง 1920 พรรคนาซีเกิดขึ้นมาจากชาวเยอรมันที่เป็นนักชาติสังคมนิยม ผู้เหยียดเชื้อชาติ และวัฒนธรรมจากกองกำลังกึ่งทหารไฟรคอร์ที่เป็นประชานิยม ซึ่งได้ต่อสู้กับการก่อการกำเริบของฝ่ายคอมมิวนิสต์ในเยอรมนี ในช่วงหลังสงครามโลกครั้งที่หนึ่ง พรรคนี้ได้ถูกสร้างขึ้นเพื่อดึงพวกกรรมกรออกจากลัทธิคอมมิวนิสต์และเข้าสู่ลัทธิชาตินิยมแบบ völkisch ในช่วงแรก กลยุทธ์ทางการเมืองของนาซีได้มุ่งเป้าไปที่การต่อต้านธุรกิจขนาดใหญ่ ต่อต้านชนชั้นกลาง และวาทศิลป์ต่อต้านทุนนิยม แม้ว่าสิ่งเหล่านี้จะถูกมองข้ามไปในภายหลังเพื่อให้ได้รับการสนับสนุนจากผู้นำทางธุรกิจ และในปี ค.ศ. 1930 จุดสนใจหลักของพรรคได้เปลี่ยนไปเป็นการต่อต้านชาวยิว และต่อต้านลัทธิมาร์กซิสต์
ทฤษฏีการเหยียดเชื้อชาติอันเป็นศูนย์กลางของลัทธิชาติสังคมนิยม ถูกแสดงออกผ่านแนวคิดที่ชื่อว่า "ประชาชุมชน" (Volksgemeinschaft) พรรคได้มีจุดมุ่งหมายเพื่อรวบรวมชาวเยอรมันที่"เป็นที่พึงปรารถนาทางเชื้อชาติ" เป็นสหายร่วมชาติ ในขณะที่มีการยกเว้นผู้ที่ถูกพิจารณาว่า เป็นผู้คัดค้านทางการเมือง ผู้บกพร่องทางร่างกายหรือสติปัญญา หรือเชื้อสายต่างชาติ (Fremdvölkische) นาซีได้พยายามที่จะสร้างความเข้มแข็งให้กับชาวเจอร์แมนิก ซึ่งเป็น"ชาวอารยันที่เป็นชนชาติปกครอง" ผ่านทางความบริสุทธิ์ทางเชื้อชาติและสุพันธุศาสตร์ โครงการสวัสดิการทางสังคมในวงกว้าง และการอยู่ภายใต้การบังคับบัญชาโดยรวมของสิทธิส่วนบุคคล ซึ่งสามารถเสียสละเพื่อประโยชน์ของรัฐในนามของประชาชน เพื่อปกป้องความบริสุทธิ์และความแข็งแกร่งของเชื้อสายอารยัน นาซีได้พยายามกำจัดชาวยิว ชาวโรมานี ชาวโปล และชาวสลาฟอื่น ๆ เป็นส่วนใหญ่ พร้อมกับผู้พิการทางร่างกายและทางจิตใจ พวกเขาได้ระงับสิทธิและแบ่งแยกพวกรักร่วมเพศ ชาวแอฟริกัน พยานพระยะโฮวา และฝ่ายตรงข้ามทางการเมือง การประหัตประหารได้มาถึงจุดสูงสุด เมื่อรัฐเยอรมันที่ถูกควบคุมโดยพรรคได้กำหนดแนวทางมาตรการสุดท้าย - ระบบอุตสาหกรรมของการฆ่าล้างเผ่าพันธุ์ซึ่งสามารถสังหารชาวยิวได้ราว 6 ล้านคน และเหยื่อเป้าหมายอื่น ๆ อีกนับล้าน ซึ่งในสิ่งที่เรียกกันว่า ฮอโลคอสต์
อดอล์ฟ ฮิตเลอร์ ผู้นำพรรค ได้รับการแต่งตั้งให้เป็นนายกรัฐมนตรีเยอรมนีโดยประธานาธิบดีเพาล์ ฟ็อน ฮินเดินบวร์ค เมื่อวันที่ 30 มกราคม ค.ศ. 1933 ฮิตเลอร์ได้จัดตั้งระบอบเผด็จการขึ้นอย่างรวดเร็ว ซึ่งถูกเรียกว่า ไรช์ที่สาม ภายหลังความปราชัยของไรช์ที่สามในช่วงท้ายของสงครามโลกครั้งที่สองในยุโรป พรรคนี้ได้ถูก"ประกาศว่าผิดกฎหมาย" โดยฝ่ายสัมพันธมิตร ที่ได้ดำเนินการขจัดนาซีในช่วงปีหลังสงคราม ทั้งในเยอรมนีและดินแดนที่ถูกยึดครองโดยเยอรมนี การใช้สัญลักษณ์ใด ๆ ที่เกี่ยวข้องกับพรรค ถือเป็นสิ่งผิดกฎหมายในหลายประเทศในยุโรป รวมทั้งเยอรมนีและออสเตรีย